
RÉGI MAGYAR HALÓ-MEGFIGYELÉSEK GYŰJTEMÉNYE

"Szent István halálának utána nagy tsudákat jegyeztek fel: sok városok megégének, földindulások is lőnek ... és két napot is látának az égbe." 1096-ban Kálmán seregét "az égen megjelent kereszt jele szabadította ki a halál torkából". Évszázadokkal később Sárospatakon olyan "rendkívüli csodajel volt látható, mely előjele volt a török betörésnek".
Önmagukban, vagy a fontosabb történelmi eseményekhez kapcsolódva számos forrásban találkozhatunk ehhez hasonló, égi jelenségekről és légköri tüneményekről szóló feljegyzésekkel. Az "égen megjelenő kereszt", egy "szokatlanul nagy napudvar", egy "fattyúnap" vagy a Holdból "kilövellő tüzes sugár" sokszor baljós események előjelének számított, valamint a kor szellemének tükrében pozitív vagy negatív jóslatként volt értelmezhető. Mára azonban már tudjuk, hogy ezek a "csodajelek" halójelenségek, melyek a légkörben lebegő és lassan aláhulló jégkristályok, valamint a fény játékának közreműködésével jelennek meg.
Jelenleg is folyó tudománytörténeti kutatómunkámban azon régi, meteorológiai vonatkozású források felkeresését tűztem ki célul, melyek a fenti idézetekhez hasonlóan halójelenségek megjelenéséről tanúskodnak. Fő forrásaim többek között az Országos Széchenyi Könyvtár és a Magyar Nemzeti Múzeum gyűjteményei és metszetei. Számos szöveges észlelést tartalmaznak a 19. század közepétől elinduló hazai természettudományi folyóiratok is, azaz a Természettudományi Közlöny, a Légkör és az Időjárás. A keresés során irányadóak voltak Réthly Antal gyűjteményei is.
Kutatómunkám fő célja egy magyarországi vonatkozású halómegfigyeléseket bemutató és elemző gyűjtemény elkészítése, mely eddig közel száz észlelést tartalmaz.



